               AN COIMISIÚN EORPACH
            An Bhruiséil,13.5.2020
            COM(2020) 194 final
            2020/0078(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais san Eagraíocht Eitlíochta Sibhialta Idirnáisiúnta, i leith fógra a thabhairt faoi rannpháirtíocht shaorálach sa Scéim Fritháirithe agus Laghdaithe Carbóin don Eitlíocht Idirnáisiúnta (CORSIA) ón 1 Eanáir 2021, agus i leith an rogha a roghnaíodh chun ceanglais fritháirithe ar oibreoirí aerárthaí a ríomh le linn na tréimhse 2021-2023

               MEABHRÁN MÍNIÚCHÁIN

               1.Ábhar an togra

               Baineann an togra seo le cinneadh lena mbunaítear an seasamh atá le glacadh thar ceann an Aontais san Eagraíocht Eitlíochta Sibhialta Idirnáisiúnta (ICAO) maidir le rannpháirtíocht shaorálach sa Scéim Fritháirithe agus Laghdaithe Carbóin don Eitlíocht Idirnáisiúnta (CORSIA) ón 1 Eanáir 2021, agus maidir leis an rogha a roghnaíodh chun ceanglais fritháirithe ar oibreoirí aerárthaí a ríomh le linn na tréimhse 2021-2023.

               2.Comhthéacs an togra

               2.1.Coinbhinsiún Chicago agus Comhaontú Pháras

               Tá sé d'aidhm ag Coinbhinsiún Chicago (‘an Coinbhinsiún’) an t‑aeriompar idirnáisiúnta a rialú. Tháinig sé i bhfeidhm an 4 Aibreán 1947 agus bunaíodh leis an Eagraíocht Eitlíochta Sibhialta Idirnáisiúnta.

               I mí na Nollag 2015, ghlac Comhdháil Pháirtithe Chreat‑Choinbhinsiún na Náisiún Aontaithe maidir leis an Athrú Aeráide, Comhaontú Pháras, arb é is cuspóir dó an méadú domhanda ar an teocht a choinneáil roinnt mhaith faoi bhun 2 °C os cionn na leibhéal réamhthionsclaíoch agus iarrachtaí a dhéanamh an méadú ar an teocht a theorannú go 1.5 °C. Ba cheart do gach earnáil den gheilleagar rannchuidiú leis na laghduithe astaíochtaí sin a bhaint amach, lena n‑áirítear earnáil na heitlíochta idirnáisiúnta.

               Tá Ballstáit uile an Aontais ina bpáirtithe sa dá Chomhaontú. Tá an tAontas Eorpach agus a Bhallstáit ina bPáirtithe i gComhaontú Pháras agus thug siad gealltanas i gcomhpháirt a n‑astaíochtaí gáis ceaptha teasa a laghdú.

               2.2.An Eagraíocht Eitlíochta Sibhialta Idirnáisiúnta

               Is gníomhaíocht speisialaithe de chuid na Náisiún Aontaithe í an Eagraíocht Eitlíochta Sibhialta Idirnáisiúnta. Is iad aidhmeanna agus cuspóirí na heagraíochta prionsabail agus teicnící na haerloingseoireachta idirnáisiúnta a fhorbairt agus pleanáil agus forbairt an aeriompair idirnáisiúnta a chothú. Is breathnóir ad hoc é an tAontas in go leor comhlachtaí de chuid ICAO (an Tionól agus comhlachtaí teicniúla eile).

               2.3.An Scéim Fritháirithe agus Laghdaithe Carbóin don Eitlíocht Idirnáisiúnta (CORSIA)

               Ag a 214ú Seisiún an 27 Meitheamh 2018, ghlac Comhairle ICAO na Caighdeáin Idirnáisiúnta agus na Cleachtais Mholta (SARPs), Cosaint an Chomhshaoil – an Scéim Fritháirithe agus Laghdaithe Carbóin don Eitlíocht Idirnáisiúnta (CORSIA) mar Iarscríbhinn 16, Imleabhar IV a ghabhann le Coinbhinsiún Chicago.

               Ón 1 Eanáir 2019, tá feidhm ag na ceanglais faireacháin, tuairiscithe agus fíoraithe (MRV) a bhaineann le hastaíochtaí CO2 ó eitiltí idirnáisiúnta faoi Iarscríbhinn 16, Imleabhar IV. Ón 1 Eanáir 2021, beidh feidhm ag na ceanglais fritháirithe CO2 faoi Iarscríbhinn 16, Imleabhar IV.

               Le Caibidil 3, Míreanna 3.1.3 agus 3.2.1 agus Foscríbhinn 1 (‘Nósanna Imeachta Riaracháin’) a ghabhann le hIarscríbhinn 16, Imleabhar IV, ceanglaítear ar na Ballstáit ICAO a chur ar an eolas, faoin 30 Meitheamh 2020, maidir leis an méid seo a leanas

               •
                     a gcinneadh a bheith rannpháirteach go saorálach, nó gan a bheith rannpháirteach go saorálach a thuilleadh ón 1 Eanáir 2021
                  1
               ;

               •
                     an rogha a roghnaigh siad chun ceanglais fritháirithe ar oibreoirí aerárthaí a ríomh le linn na tréimhse 2021-2023.

               2.4.Scéim an Aontais i ndáil le Trádáil Astaíochtaí

               Áirítear earnáil na heitlíochta i Scéim an Aontais i ndáil le Trádáil Astaíochtaí (EU ETS) ó bhí 2012 ann
                  2
               . Cumhdaítear le EU ETS astaíochtaí ó eitiltí a thuirlingíonn agus a imíonn ón Limistéar Eorpach Eacnamaíoch (LEE), lena n‑áirítear teacht isteach go tríú tíortha agus imeacht ó thríú tíortha. Mar sin féin, chun móiminteam a thabhairt don Eagraíocht Eitlíochta Sibhialta Idirnáisiúnta agus chun dul chun cinn i dtreo cur chuige domhanda ar mhaithe le dul i ngleic le hastaíochtaí eitlíochta idirnáisiúnta a éascú, ghlac an tAontas maoluithe sealadacha chun an raon feidhme geografach a theorannú d'eitiltí laistigh de LEE a chumhdach, agus dóibhsean amháin, agus ar an mbealach sin gan na heitiltí lasmuigh de LEE a chur san áireamh, ag fanacht ar fhorbairtí idirnáisiúnta
                  3
               .

               Leis an athbhreithniú deireanach a rinneadh ar Threoir 2003/87/CE in 2017, cuirtear in iúl, in Airteagal 28b, go gcuirfí CORSIA san áireamh trí bhíthin leasú ar an scéim lena rialaítear EU ETS, faoi réir measúnú ar phríomhghnéithe CORSIA, lena n‑áirítear i dtéarmaí rannpháirtíochta agus ba cheart sin a bhaint amach ar bhealach atá i gcomhréir le cuspóir aeráide an Aontais Eorpaigh le haghaidh 2030 (i gcomhréir le prionsabal an neamh‑chúlaithe faoi Chomhaontú Pháras
                  4
               ).

               3.Seasamh le glacadh thar ceann an Aontais

               3.1. Cúlra

               Tá an tAontas ina thacaí láidir de bheart domhanda margadhbhunaithe ICAO i ndáil le hastaíochtaí eitlíochta idirnáisiúnta, CORSIA, lena rannchuidítear le dul i ngleic leis an athrú aeráide. Léiríodh tacaíocht an Aontais, inter-alia, nuair a rinne Parlaimint na hEorpa agus an Chomhairle EU ETS a leasú trí huaire chun dul chun cinn maidir le ICAO a éascú.

               Cé go bhfuil an cuspóir bunaidh atá le CORSIA srianta d'fhás astaíochtaí a chúiteamh ó 2020, tá sé tábhachtach tacú leis an dul chun cinn bunaidh agus rannchuidiú le rannpháirtíocht leordhóthanach ar mhaithe lena chuspóir a bhaint amach.

               Cinneadh (AE) 2016/915
                  5
                ón gComhairle lena mbunaítear seasamh an Aontais maidir leis an ionstraim idirnáisiúnta atá le tarraingt suas laistigh de chomhlachtaí ICAO agus a bhfuil sé beartaithe gurb é a thiocfadh aisti cur chun feidhme birt domhanda mhargadhbhunaithe aonair le haghaidh astaíochtaí eitlíochta idirnáisiúnta ó 2020.

               Is é is cuspóir do Rialachán (AE) 2017/2392
                  6
               , go háirithe, ‘an margadh a ullmhú chun beart domhanda margadhbhunaithe a chur chun feidhme ó 2021’. Mar a léirítear sa Rialachán, maidir le ‘oibríochtú nithiúil [an bhirt sin], beidh gá le gníomhaíocht ó Pháirtithe ICAO ar leibhéal intíre.’

               Le hAirteagal 28b de Threoir 2003/87/CE (Treoir ETS)
                  7
                bunaítear an méid seo a leanas: ‘faoi cheann 12 mhí ón dáta a nglacfaidh ICAO na hionstraimí ábhartha, agus sula mbeidh feidhm leis an mbeart domhanda margadhbhunaithe, cuirfidh an Coimisiún tuarascáil faoi bhráid Pharlaimint na hEorpa agus na Comhairle ina mbreithneoidh sé bealaí chun na hionstraimí sin a chur chun feidhme i ndlí an Aontais trí leasú a dhéanamh ar an Treoir seo. Déanfaidh an Coimisiún breithniú sa tuarascáil sin freisin ar na rialacha is infheidhme maidir le heitiltí laistigh de LEE, de réir mar is iomchuí. Scrúdóidh sé freisin uaillmhian agus sláine fhoriomlán comhshaoil an bhirt domhanda mhargadhbhunaithe, lena n‑áirítear an uaillmhian ghinearálta a bhaineann leis i ndáil leis na spriocanna faoi Chomhaontú Pháras, i ndáil le leibhéal na rannpháirtíochta, lena infhorghníomhaitheacht, leis an trédhearcacht, leis na pionóis as neamh‑chomhlíonadh, leis na próisis chun ionchur a fháil ón bpobal, le cáilíocht na creidmheasanna fritháirimh, leis an bhfaireachán, tuairisciú agus an fíorú a dhéantar ar astaíochtaí, cláir, agus cuntasacht mar aon le rialacha maidir le bithbhreoslaí a úsáid.”

               Le Cinneadh (AE) 2018/2027 ón gComhairle
                  8
               , leagtar síos an seasamh atá le glacadh thar ceann an Aontais laistigh de ICAO i leith an Chéad Eagráin de SARPs maidir le CORSIA i ndáil leis na difríochtaí a bhfuil fógra le tabhairt mar gheall orthu. I gcomhréir leis an gCinneadh sin, thug na Ballstáit fógra maidir le difríochtaí i dtaca le ICAO, lena leagtar béim ar na difríochtaí idir EU ETS agus CORSIA (atá, bunaithe ar aerbhealaí nó ar Stáit, faoi seach) agus gur trí athbhreithniú a dhéanamh ar EU ETS a chuirfeadh an tAontas CORSIA chun feidhme mar a comhaontaíodh san athbhreithniú deireanach a ndearnadh air ó bhí 2017 ann
                  9
               . Ba é an cuspóir a bhí leis acquis an Aontais Eorpaigh agus solúbthacht maidir le beartais amach anseo a chaomhnú chomh maith le leibhéal uaillmhéine comhshaoil an Aontais Eorpaigh.

               An 4 Márta 2020, ghlac an Coimisiún togra le haghaidh ‘Dlí Aeráide Eorpach’
                  10
                faoina mbeadh cuspóir maidir le haeráidneodracht faoi 2050 san Aontas ina cheangal ar an Aontas, chun an sprioc teochta fhadtéarmach a leagtar amach in Airteagal 2 de Chomhaontú Pháras a bhaint amach. Tá an togra bunaithe ar an gconclúid go bhfuil gá le gníomhaíochtaí breise agus go mbeidh ról le himirt ag gach uile earnáil mar go meastar nach laghdófaí astaíochtaí gás ceaptha teasa ach 60 % faoi 2050 leis na beartais atá ann faoi láthair agus dá bhrí sin tá go leor le déanamh fós chun an aeráidneodracht a bhaint amach.

               Ar dheireadh, tá a thiomantas polaitiúil CORSIA a chur chun feidhme ó thús a chéime píolótaí léirithe arís agus arís eile ag an Aontas. An uair is deireanaí, leis an ráiteas a tugadh thar ceann an Aontais Eorpaigh agus a mBallstát ag an 40ú Comhthionól ICAO in 2019, sa chéad chás de, léiríodh go gcaomhnódh an tAontas a spás beartais agus a uaillmhian aeráide maidir le CORSIA a chur chun feidhme trí bhíthin EU ETS agus, os a choinne sin, luadh go bhfuil an tAontas agus a mBallstáit ag leanúint de bheith ‘ag tacaíocht go láidir le CORSIA’ agus fós ‘tiomanta go hiomlán é a chur i bhfeidhm ó thús na céime píolótaí’. Mheabhraigh an tAontas arís is arís eile an gá reachtaíocht is ábhartha agus uaillmhian aeráide an Aontais a chaomhnú, i gcomhréir le EU ETS mar a athbhreithníodh an uair dheireanach é, agus a athdhearbhaíodh sa difríocht a cuireadh ar thaifead in 2018, chomh maith le ráiteas an Aontais a tugadh ag an 40ú Tionóil ICAO. D'iarr Parlaimint na hEorpa ó shin ar an gCoimisiún agus ar na Ballstáit neamhspleáchas reachtaíochta an Aontais Eorpaigh a choimirciú i gcur i bhfeidhm Threoir ETS
                  11
               .

               3.2. An seasamh atá á bheartú

               Is gá an seasamh thar ceann an Aontais a ghlacadh roimh an sprioc-am an 30 Meitheamh 2020 a leagtar síos le SARPS CORSIA ionas go mbeidh na Ballstáit in ann na fógraí is gá a chur isteach.

               Maidir leis an gcéad saincheist – i.e. fógra aon chinneadh a bheith rannpháirteach go saorálach, nó gan a bheith rannpháirteach go saorálach a thuilleadh ón 1 Eanáir 2021 – an gealltanas polaitiúil a thug an tAontas arís agus arís eile, agus atá aitheanta cheana ag ICAO, na sochair iompair idirnáisiúnta agus comhshaoil ionchasacha a bhaineann le CORSIA agus an easpa rogha malartaí inmharthana ar an leibhéal domhanda, é sin uile á chur san áireamh, tá sé beartaithe rannpháirtíocht shaorálach na mBallstát a chur in iúl ó thús na céime píolótaí ón 1 Eanáir 2021. Bheadh an fógra faoi réir na ndifríochtaí a cuireadh ar thaifead in 2018, le Cinneadh (AE) 2018/2027 ón gComhairle, agus le haon difríochtaí a d'fhéadfadh a bheith ann amach anseo agus bheadh sé gan dochar d'athbhreithníu EU ETS mar a comhaontaíodh in 2017 agus d'uaillmhian aeráide an Aontais chomh maith leis an Treoir maidir le Fuinneamh in‑athnuaite
                  12
               .

               Maidir leis an dara saincheist – i.e. fógra a tabhairt maidir leis an rogha a roghnaíodh chun ceanglais fritháirithe ar oibreoirí aerárthaí a ríomh le linn na tréimhse 2021-2023 – moltar rogha astaíochtaí 2021, 2022 agus 2023 faoi seach a roghnú le haghaidh gach bliain den chéim phíolótach, seachas astaíochtaí 2020 le haghaidh gach bliain faoi seach. Cuirtear san áireamh leis an gcur chuige sin na sochair chomhshaoil agus iompair idirnáisiúnta ionchasacha, an gá le dreasachtaí a chur ar fáil do na hoibreoirí chun a tionchar comhshaoil a laghdú agus an tábhacht a bhaineann le luathghníomhaíocht, agus san am céanna a chur san áireamh méid na gcostas fritháirithe féideartha le haghaidh oibreoirí Eorpacha agus aon tionchar ar a n‑iomaíocht idirnáisiúnta. Go deimhin, i gcomparáid leis an mbliain 2020 a roghnú mar thagairt, ba cheart éifeachtacht chomhshaoil níos mó teacht as tagairt do na blianta 2021, 2022 agus 2023 faoi seach. Is é is cúis leis sin go meastar go mbeidh na hastaíochtaí ó eitlíocht idirnáisiúnta níos airde le linn 2021, 2022 agus 2023 ná le linn 2020, go háirithe mar gheall ar an tionchar suntasach a bhí ag paindéim COVID-19 ar an aerthrácht agus ar astaíochtaí.

               Sa chomhthéacs sin, tá sé riachtanach a áirithiú go gcuirtear san áireamh go cuí na difríochtaí atá ann idir dlí an Aontais agus CORSIA faoi láthair chomh maith leis na difríochtaí a d'fhéadfadh a bheith ann amach anseo. Dá bhrí sin, ba cheart tagairt don difríocht a dtugadh fógra fúithi ar bhonn Chinneadh (AE) 2018/2027 ón gComhairle a bheith san fhógra dá tagraítear thuas. Ós rud é nach mbaineann an difríocht sin, a mhéid a bhfuil sí fós ábhartha, ach le sannadh inniúlachta Stát vis‑à-vis na n‑oibreoirí éagsúla, mar gheall ar dhifríochtaí áirithe idir dearadh CORSIA agus dearadh EU ETS, ba cheart an fhéidearthacht a bheith ann fós san fhógra thuasluaite fógra a thabhairt faoi na difríochtaí breise.

               4.Comhsheasmhacht le beartais eile de chuid an Aontais

               Tá an Cinneadh atá molta i gcomhréir le beartais eile an Aontais, beartais fuinnimh, chomhshaoil agus iompair, go háirithe, agus comhlánaíonn sé go maith iad. Meabhraítear leis sin an nasc idir rannpháirtíocht in CORSIA agus athbhreithniú ar Threoir EU ETS ó Pharlaimint na hEorpa agus ón gComhairle, mar a leagtar amach i Rialachán 2017/2392. Mar sin féin, níor chuir an Coimisiún an tuarascáil dá bhforáiltear faoi Airteagal 28b de Threoir ETS i láthair go fóill agus, ar bhealach níos ginearálta, ní fios an cinneadh a bheidh ann amach anseo ón reachtóir sa réimse seo go fóill. Dá bhrí sin, tá an fógra sin le meas mar chéim eatramhach, ag féachaint do Chaibidil 3, Míreanna 3.1.3 agus 3.2.1 agus Foscríbhinn 1 d'Iarscríbhinn 16, Imleabhar IV a ghabhann le Coinbhinsiún Chicago.

               Chun a áirithiú go mbeidh an chéim eatramhach gan dochar do chinntí beartais na gcomhreachtóirí amach anseo, ní mór tagairt don difríocht a dtugadh fógra fúithi cheana a bheith san fhógra i gcomhréir le Cinneadh (AE) 2018/2027 ón gComhairle agus don fhéidearthacht go dtabharfar fógra faoi dhifríochtaí breise eile, dá dtagraítear thuas.

               5.Bunús dlí

               5.1.Bunús dlí nós imeachta

               5.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Tá feidhm ag Airteagal 218(9) CFAE gan beann ar cibé acu atá an tAontas ina bhall den chomhlacht nó ina pháirtí sa chomhaontú, nó nach bhfuil
                  13
               .

               5.1.2.Cur i bhfeidhm maidir leis an gcás seo

               De bhun Chaibidil 3, Mhír 3.1.3 agus Fhoscríbhinn 1 (‘Nósanna Imeachta Riaracháin’) d'Iarscríbhinn 16, Imleabhar IV a ghabhann leis an gCoinbhinsiún, ceanglaítear ar na Stáit ICAO a chur ar an eolas faoin 30 Meitheamh 2020 maidir lena gcinneadh a bheith rannpháirteach go saorálach, nó gan a bheith rannpháirteach go saorálach a thuilleadh ón 1 Eanáir 2021, agus maidir leis an rogha a roghnaigh siad, i gcomhréir le mír 3.2.1 d'Iarscríbhinn 16, Imleabhar IV, chun ceanglais fritháirithe ar oibreoirí aerárthaí a ríomh le linn na tréimhse 2021-2023.

               Is é a thagann as na forálacha sin, gur de réir fógraí ábhartha a chur faoi bhráid ICAO, agus ar théarmaí na bhfógraí sin atá éifeachtaí dlíthiúla áirithe CORSIA, a glacadh trí chinneadh ó Chomhairle ICAO, comhlacht a cuireadh ar bun trí chomhaontú. Dá bhrí sin, tagann sé faoi raon feidhme Airteagal 218(9) CFAE go nglacfaidh an tAontas seasamh i leith na bhfógraí sin.

               5.2.Bunús substainteach dlí

               I gcomhréir le hAirteagal 192(1) agus 191 CFAE, rannchuideoidh an tAontas Eorpach leis na cuspóirí seo a leanas inter alia a bhaint amach: cáilíocht an chomhshaoil a chaomhnú, a chosaint agus a fheabhsú; bearta a chur chun cinn ar an leibhéal idirnáisiúnta chun dul i ngleic le fadhbanna comhshaoil réigiúnacha nó fadhbanna comhshaoil ar fud an domhain, agus go háirithe dul i ngleic leis an athrú aeráide.

               5.2.1.Prionsabail

               Braitheann an bunús substainteach dlí maidir le cinneadh faoi Airteagal 218(9) CFAE go príomha ar chuspóir agus inneachar an ghnímh bheartaithe a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús substainteach dlí aonair, is é sin an bunús dlí a éilítear de réir na príomhaidhme nó na príomh‑chomhpháirte.

               5.2.2.Cur i bhfeidhm maidir leis an gcás seo

               Baineann príomhchuspóir agus inneachar na ngníomhartha atá beartaithe le beartas aeráide, i gcomhthéacs na heitlíochta idirnáisiúnta.

               Dá bhrí sin, is é Airteagal 192(1) CFAE bunús substainteach dlí nós imeachta an chinnidh atáthar a bheartú.

               5.3.Conclúid

               Ba cheart Airteagal 192(1) CFAE, i gcomhar le hAirteagal 218(9) CFAE, a bheith mar bhunús dlí don chinneadh atáthar a bheartú.

               2020/0078 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais san Eagraíocht Eitlíochta Sibhialta Idirnáisiúnta, i leith fógra a thabhairt faoi rannpháirtíocht shaorálach sa Scéim Fritháirithe agus Laghdaithe Carbóin don Eitlíocht Idirnáisiúnta (CORSIA) ón 1 Eanáir 2021, agus i leith an rogha a roghnaíodh chun ceanglais fritháirithe ar oibreoirí aerárthaí a ríomh le linn na tréimhse 2021-2023

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1), i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Tháinig an Coinbhinsiún um Eitlíocht Shibhialta Idirnáisiúnta (‘An Coinbhinsiún’), arb é is aidhm dó aeriompar idirnáisiúnta a rialú, i bhfeidhm an 4 Aibreán 1947. Bunaíodh an Eagraíocht Eitlíochta Sibhialta Idirnáisiúnta (ICAO) leis.

               (2)Is stáit chonarthacha de Choinbhinsiún Chicago iad Ballstáit uile an Aontais agus is comhaltaí de ICAO iad, cé go bhfuil stádas breathnóra ag an Aontas i gcomhlachtaí áirithe ICAO.

               (3)I mí na Nollag 2015, ag an 21ú Comhdháil de Pháirtithe Chreat‑Choinbhinsiún na Náisiún Aontaithe maidir leis an Athrú Aeráide, glacadh Comhaontú Pháras, arb é is aidhm dó an méadú domhanda ar an teocht a choinneáil roinnt mhaith faoi bhun 2 °C os cionn na leibhéal réamhthionsclaíoch agus iarrachtaí a dhéanamh an méadú ar an teocht a theorannú go 1,5 °C. Is ceart gach earnáil den gheilleagar rannchuidiú leis na laghduithe astaíochtaí sin a bhaint amach, lena n‑áirítear earnáil na heitlíochta idirnáisiúnta.

               (4)In 2016, ag 39ú Tionól ICAO, trí bhíthin Rún A39-3, cinneadh sásra margadhbhunaithe a fhorbairt chun astaíochtaí gás ceaptha teasa ó eitlíocht idirnáisiúnta a theorannú do leibhéil 2020. Bunaíodh seasamh an Aontais i leith mionsaothrú agus glacadh an tsásra sin agus a eilimintí mionsonraithe éagsúla le Cinneadh (AE) 2016/915 ón gComhairle
                  14
               .

               (5)An 27 Meitheamh 2018, ag an deichiú cruinniú dá 214ú seisiún, ghlac Comhairle ICAO an chéad eagrán d'Imleabhar IV d'Iarscríbhinn 16 a ghabhann leis an gCoinbhinsiún: na Caighdeáin Idirnáisiúnta agus na Cleachtais Mholta maidir le Cosaint Chomhshaoil – an Scéim Fritháirithe agus Laghdaithe Carbóin don Eitlíocht Idirnáisiúnta (‘CORSIA’).

               (6)In 2017, rinne Parlaimint na hEorpa agus an Chomhairle Treoir 2003/87/CE
                  15
                a athbhreithniú trí bhíthin Rialachán (AE) 2017/2392
                  16
                go háirithe chun cur chun feidhme birt domhanda mhargadhbhunaithe ó 2021 a ullmhú, chun foráil a dhéanamh maidir le ceanglais dlí an Aontais le haghaidh faireachán, tuairisciú agus fíorú astaíochtaí chun críoch CORSIA, agus chun forálacha tuairiscithe agus athbhreithnithe a shonrú i leith CORSIA.

               (7)D'fhéadfadh na rialacha in CORSIA teacht chun bheith ceangailteach i gcomhréir leis an gCoinbhinsiún, agus laistigh de na teorainneacha sin. D'fhéadfaidís teacht chun bheith ina gceangal ar an Aontais agus ar na Ballstáit, faoi chomhaontuithe aeriompar idirnáisiúnta atá ann faoi láthair.

               (8)Ionas gur féidir le ICAO aird iomlán a thabhairt ar an staid dhlíthiúil atá ann faoi láthair ar leibhéal an Aontais, tá difríochtaí curtha in iúl ag na Ballstáit i gcomhréir le Cinneadh (AE) 2018/2027 ón gComhairle
                  17
               . De réir na bhfógraí sin, tá feidhm le Treoir 2003/87/CE, mar atá faoi láthair, gan beann ar náisiúntacht an oibreora aerárthaí agus i bprionsabal, cumhdaítear léi eitiltí a imíonn ó aeradróm nó a thagann isteach in aeradróm atá i gcríoch Ballstáit lena mbaineann an Conradh. Tá feidhm ag Treoir 2003/87/CE gan idirdhealú maidir le heitiltí laistigh de na Ballstáit agus/nó tíortha LEE agus eatarthu sin. Tá feidhm ag na prionsabail sin maidir le ceanglais faireacháin, tuairiscithe agus fíoraithe (MRV) agus maidir le ceanglais fritháirithe,

               (9)Faoi réir na n‑difríochtaí sin, ionchorpraíodh ceanglais MRV, mar a leagtar amach iad in CORSIA agus is infheidhme amhail ón 1 Eanáir 2019, i ndlí an Aontais
                  18
               . Faoin reachtaíocht sin, baileofar sonraí maidir le hastaíochtaí agus tarchuirfear chuig Ardrúnaíocht ICAO na sonraí sin i leith astaíochtaí le linn na céime píolótaí.

               (10)De bhun Chaibidil 3, Mhír 3.1.3 agus Fhoscríbhinn 1 (‘Nósanna Imeachta Riaracháin’) d'Iarscríbhinn 16, Imleabhar IV a ghabhann leis an gCoinbhinsiún, ceanglaítear ar Stáit ICAO a chur ar an eolas faoin 30 Meitheamh 2020 maidir lena gcinneadh a bheith rannpháirteach go saorálach, nó gan a bheith rannpháirteach go saorálach a thuilleadh ón 1 Eanáir 2021, agus maidir leis an rogha a roghnaigh siad, i gcomhréir le mír 3.2.1 d'Iarscríbhinn 16, Imleabhar IV, chun ceanglais fritháirithe ar oibreoirí aerárthaí a ríomh le linn na tréimhse 2021-2023.

               (11)Is é a thagann as na forálacha sin, go bhfuil éifeachtaí dlíthiúla áirithe CORSIA, a glacadh le cinneadh ó Chomhairle ICAO, comhlacht a cuireadh ar bun trí chomhaontú, coinníollach ar fhógraí ábhartha a chur faoi bhráid ICAO agus ar théarmaí na bhfógraí sin. Dá bhrí sin, tagann sé faoi raon feidhme Airteagal 218(9) CFAE go nglacfaidh an tAontas seasamh i leith na bhfógraí sin.

               (12)I ndáil leis sin, is iomchuí an seasamh atá le glacadh thar ceann an Aontais a bhunú, agus an ceanglas thuasluaite maidir le fógra a thabhairt á chur san áireamh, go háirithe mar go bhféadfadh rannpháirtíocht shaorálach in CORSIA agus an rogha a roghnaítear faoi mhír 3.2.1 d'Iarscríbhinn 16, Imleabhar IV den Choinbhinsiún tionchar cinntitheach a imirt ar chearta agus oibleagáidí i réimse a chumhdaítear le dlí an Aontais, go háirithe Treoir 2003/87/CE ó Pharlaimint na hEorpa agus ón gComhairle agus Treoir (AE) 2018/2001 ó Pharlaimint na hEorpa agus ón gComhairle maidir le húsáid fuinnimh ó acmhainní in‑athnuaite a chur chun cinn
                  19
               .

               (13)Dhearbhaigh an tAontas agus na Ballstáit arís is arís eile
                  20
                go bhfuil siad toilteanach páirt a ghlacadh in CORSIA ón 1 Eanáir 2021.

               (14)Tugtar le tuiscint le rannpháirtíocht shaorálach in CORSIA nach mór rogha a roghnú, i gcomhréir le mír 3.2.1 d'Iarscríbhinn 16, Imleabhar IV, den Choinbhinsiún, chun ceanglais fritháirithe ar oibreoirí aerárthaí a ríomh le linn na tréimhse 2021-2023. I ndáil leis sin, is iomchuí na ríomhanna a bhunú ar na hastaíochtaí le linn 2021, 2022, 2023 faoi seach. Is dócha go mbeidh an rogha sin chun sochair níos mó ó thaobh comhshaoil agus iompair idirnáisiúnta de ná an rogha eile atá ar fáil, i.e. na ríomhanna a bhunú ar na hastaíochtaí le linn 2020, ós rud é go meastar go mbeidh na hastaíochtaí ó eitlíocht idirnáisiúnta níos airde le linn 2021, 2022 agus 2023 ná le linn 2020 agus dá bhrí sin leanfaidh ceanglais fritháirithe níos airde as sin. D'áiritheofaí leis sin leanúnachas níos mó, agus é á thabhairt ar aird, le haghaidh na mblianta ó 2024, go ndéantar foráil i bpointe 3.2.2 d'Iarscríbhinn 16, Imleabhar IV, maidir le ríomh bunaithe ar an mbliain féin.

               (15)I dtaca le roghnú astaíochtaí na mblianta 2021, 2022 agus 2023 faoi seach chun ceanglais fritháirithe a ríomh, bheadh feidhme aige sin le linn na tréimhse 2021-2023 maidir leis na hoibreoirí aerárthaí uile a sannadh don Bhallstát lena mbaineann.

               (16)Mar a luadh thuas, tá difríochtaí áirithe ann idir Treoir 2003/87/CE agus CORSIA faoi láthair. Le hAirteagal 28b de Threoir 2003/87/CE ceanglaítear ar an gCoimisiún tuarascáil a chur faoi bhráid Pharlaimint na hEorpa agus na Comhairle ina mbreithnítear bealaí chun CORSIA a chur i bhfeidhm san Aontas trí bhíthin athbhreithniú ar an Treoir, i gcomhréir le gealltanas an Aontais le haghaidh 2030 gáis ceaptha teasa a laghdú ar fud an gheilleagair, a bhfuil sé d'aidhm aige sláine chomhshaoil agus éifeachtacht ghníomhaíocht aeráide an Aontais a chaomhnú. Chun na críche sin, laistigh de bhliain amháin ón uair a ghlacfaidh ICAO na hionstraimí dlíthiúla ábhartha agus sula mbeidh siad i mbun oibríochta, tá an Coimisiún le tuarascáil a chur faoi bhráid Pharlaimint na hEorpa agus na Comhairle ina ndéanann sé measúnú, inter alia, ar uaillmhian agus sláine comhshaoil ionstraim ICAO. I gcás inarb iomchuí, tá togra reachtaíochta le gabháil leis an tuarascáil. Níor chuir an Coimisiún an tuarascáil sin i láthair go fóill.

               (17)Sa chomhthéacs sin, tá sé riachtanach a áirithiú go gcuirtear san áireamh go cuí difríochtaí atá ann faoi láthair idir dlí an Aontais agus CORSIA, chomh maith leis na difríochtaí a d'fhéadfadh a bheith ann amach anseo, d'fhonn córas an Aontais a chaomhnú de réir mar is gá, lena n‑áirítear saoirse an reachtóra cinneadh a dhéanamh maidir le scéim an Aontais amach anseo is infheidhme maidir leis an réimse lena mbaineann. I ndáil leis sin, d'iarr Parlaimint na hEorpa ar an gCoimisiún agus ar na Ballstáit
                  21
                neamhspleáchas reachtaíochta an Aontais Eorpaigh agus cur i bhfeidhm Threoir 2003/87/CE á choimirciú.

               (18)Dá bhrí sin, ba cheart tagairt don difríocht a dtugadh fógra fúithi ar bhonn Chinneadh (AE) 2018/2027 ón gComhairle a bheith san fhógra dá tagraítear thuas, a bhfuil feidhm aige maidir leis na hábhair a chumhdaítear leis an rannpháirtíocht shaorálach. Ós rud é nach mbaineann an difríocht sin, a mhéid a bhfuil sí fós ábhartha, ach le sannadh inniúlachta Stát vis‑à-vis na n‑oibreoirí éagsúla, ba cheart, go bhféadfaí féin leis an bhfógra thuasluaite fógra a thabhairt faoi dhifríochtaí breise.

               (19)Ba cheart do Bhallstáit an Aontais atá ina mball de ICAO seasamh an Aontais a chur in iúl.

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh thar ceann an Aontais i bhfianaise Chaibidil 3, Mhíreanna 3.1.3 agus 3.2.1 agus Fhoscríbhinn 1 d'Iarscríbhinn 16, Imleabhar IV, a ghabhann le Coinbhinsiún Chicago maidir le hEitlíocht Shibhialta Idirnáisiúnta agus a bhaineann le fógra a chur chuig an Eagraíocht Eitlíochta Sibhialta Idirnáisiúnta i leith an mhéid seo a leanas

               – rannpháirtíocht shaorálach Ballstáit sa Scéim Fritháirithe agus Laghdaithe Carbóin don Eitlíocht Idirnáisiúnta amhail ón Eanáir 2021 agus

               – an rogha a roghnaíodh chun ceanglais fritháirithe ar oibreoirí aerárthaí a ríomh le linn na tréimhse 2021-2023,

               leagtar amach an seasamh sin san Iarscríbhinn a ghabhann leis an gCinneadh.

               Airteagal 2

               Cuirfidh Ballstáit an Aontais atá ina mball den Eagraíocht Eitlíochta Sibhialta Idirnáisiúnta an seasamh dá dtagraítear in Airteagal 1 in iúl.

               Airteagal 3

               Is chuig na Ballstáit a dhírítear an Cinneadh seo.

               Arna dhéanamh sa Bhruiséil,

                  Thar ceann na Comhairle

                  An tUachtarán

                     (1)

                        Tá tagairt i Mír 3.1.3 do “Stát a bheith i ndoiciméad ICAO dar teideal ‘CORSIA States for Chapter 3 State Pairs’’’ [‘Stáit CORSIA i dtaca le Péirí Stát Chaibidil 3’]. Sa mhír tá nóta lena sonraítear go gcoinnítear taifead sa doiciméad i dtrácht de “Na Stáit a dheonaigh a bheith rannpháirteach le linn na dtréimhsí comhlíontachta ón 1 Eanáir 2021 go dtí an 31 Nollaig 2026”. Ba cheart a thabhairt faoi deara freisin, go gceanglaítear ar Stáit, le Foscríbhinn 1, ICAO a chur ar an eolas maidir le haon chinneadh gan a bheith rannpháirteach go saorálach a thuilleadh faoin 30 Meitheamh gach bliain roimh an mbliain nach mbeidh siad rannpháirteach go saorálach a thuilleadh.

                     (2)

                        Treoir 2008/101/CE ó Pharlaimint na hEorpa agus ón gComhairle an 19 Samhain 2008 lena leasaítear Treoir 2003/87/CE le go gcuirtear gníomhaíochtaí eitlíochta san áireamh sa scéim i ndáil le trádáil lamháltas astaíochtaí gás ceaptha teasa laistigh den Chomhphobal, IO L 8, 13.1.2009, lch. 3.

                     (3)

                        I gcás nach nglacann Parlaimint na hEorpa nó an Chomhairle aon leasú ar Threoir EU ETS faoi mhí na Nollag 2023, ina dhiaidh sin d'fhillfeadh EU ETS go huathoibríoch ar a raon feidhme tosaigh, eadhon chumhdófaí leis na heitiltí uile a imíonn ó aerfoirt i mBallstáit an Aontais agus i Stáit EFTA uile agus a thagann isteach in aerfoirt eile in AE/EFTA nó tríú tíortha agus, mura ndíolmhaítear iad trí bhíthin reachtaíocht tharmligthe, eitiltí a thagann isteach go haerfoirt in AE/EFTA ó thríú tíortha.

                     (4)

                        Airteagal 3 de Chomhaontú Pháras.

                     (5)

                        Cinneadh (AE) 2016/915 ón gComhairle an 30 Bealtaine 2016 maidir leis an seasamh atá le glacadh thar ceann an Aontais Eorpaigh maidir leis an ionstraim idirnáisiúnta atá le tarraingt suas laistigh de chomhlachtaí ICAO agus a bhfuil sé beartaithe gurb é a thiocfadh aisti cur chun feidhme birt domhanda mhargadhbhunaithe aonair le haghaidh astaíochtaí eitlíochta idirnáisiúnta ó 2020, IO L 153, 10.6.2016, lch. 32.

                     (6)

                        Rialachán (AE) 2017/2392 ó Pharlaimint na hEorpa agus ón gComhairle an 13 Nollaig 2017 lena leasaítear Treoir 2003/87/CE chun leanúint ar aghaidh leis na teorainneacha atá i bhfeidhm faoi láthair ar an raon feidhme do ghníomhaíochtaí eitlíochta agus chun ullmhú le beart domhanda margadhbhunaithe a chur chun feidhme ó 2021, IO L 350, 29.12.2017, lch. 7.

                     (7)

                        Treoir 2003/87/CE ó Pharlaimint na hEorpa agus ón gComhairle an 13 Deireadh Fómhair 2003 lena mbunaítear scéim um liúntais astaíochtaí gás ceaptha teasa a thrádáil laistigh den Aontas agus lena leasaítear Treoir 96/61/CE ón gComhairle, IO L 275, 25.10.2003, lch. 32.

                     (8)

                        Cinneadh (AE) 2018/2027 ón gComhairle an 29 Samhain 2018 maidir le an seasamh atá le glacadh thar ceann an Aontais Eorpaigh laistigh den Eagraíocht Eitlíochta Sibhialta Idirnáisiúnta i leith an Chéad Eagráin de na Caighdeáin Idirnáisiúnta agus na Cleachtais Mholta (SARPs) maidir le Cosaint an Chomhshaoil – an Scéim Fritháirithe agus Laghdaithe Carbóin don Eitlíocht Idirnáisiúnta (CORSIA), IO L 325, 20.12.2018, lch. 25.

                     (9)

                        Rialachán (AE) 2017/2392 ó Pharlaimint na hEorpa agus ón gComhairle an 13 Nollaig 2017 lena leasaítear Treoir 2003/87/CE chun leanúint de na teorainneacha reatha raon feidhme atá ar ghníomhaíochtaí eitlíochta agus chun ullmhúchán a dhéanamh do bheart domhanda margadhbhunaithe a chur chun feidhme ó 2021, IO L 350, 29.12.2017, lch. 7.

                     (10)

                        Togra ón gCoimisiún le haghaidh Rialachán ó Pharlaimint na hEorpa agus ón gComhairle lena mbunaítear an creat chun aeráidneodracht a bhaint amach agus lena leasaítear Rialachán (AE) 2018/1999 (An Dlí Aeráide Eorpach) an 4.3.2020, COM(2020) 80.

                     (11)

                        Rún Pharlaimint na hEorpa an 28 Samhain 2019 maidir le Comhdháil na Náisiún Aontaithe 2019 maidir leis an Athrú Aeráide i Maidrid na Spáinne (COP 25), P9_TA(2019)0079.

                     (12)

                        Treoir (AE) 2018/2001 ó Pharlaimint na hEorpa agus ón gComhairle an 11 Nollaig 2018 maidir le húsáid fuinnimh ó fhoinsí in‑athnuaite a chur chun cinn, IO L 328, 21.12.2018, lch. 82.

                     (13)

                        Breithiúnas na Cúirte Breithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, mír 64.

                     (14)

                        Cinneadh (AE) 2016/915 ón gComhairle mí na Bealtaine 2016 maidir leis an seasamh atá le glacadh thar ceann an Aontais Eorpaigh i ndáil leis an ionstraim idirnáisiúnta atá le tarraingt suas laistigh de chomhlachtaí ICAO agus a bhfuil sé beartaithe gurb é a thiocfadh aisti cur chun feidhme birt domhanda mhargadhbhunaithe aonair le haghaidh astaíochtaí eitlíochta idirnáisiúnta ó 2020 (IO L 153, 10.6.2016, lch. 32).

                     (15)

                        Treoir 2003/87/CE ó Pharlaimint na hEorpa agus ón gComhairle an 13 Deireadh Fómhair 2003 lena mbunaítear scéim um liúntais astaíochtaí gás ceaptha teasa a thrádáil laistigh den Aontas agus lena leasaítear Treoir 96/61/CE ón gComhairle (IO L 275, 25.10.2003, lch. 32).

                     (16)

                        Rialachán (AE) 2017/2392 ó Pharlaimint na hEorpa agus ón gComhairle an 13 Nollaig 2017 lena leasaítear Treoir 2003/87/CE chun leanúint ar aghaidh leis na teorainneacha atá i bhfeidhm faoi láthair ar an raon feidhme do ghníomhaíochtaí eitlíochta agus chun ullmhú le beart domhanda margadhbhunaithe a chur chun feidhme ó 2021, IO L 350, 29.12.2017, lch. 7.

                     (17)

                        Cinneadh (AE) 2018/2027 ón gComhairle an 29 Samhain 2018 maidir leis an seasamh atá le glacadh thar ceann an Aontais Eorpaigh laistigh d'Eagraíocht Eitlíochta Sibhialta Idirnáisiúnta i leith an Chéad Eagráin de na Caighdeáin Idirnáisiúnta agus na Cleachtais Mholta maidir le Cosaint an Chomhshaoil – an Scéim Fritháirithe agus Laghdaithe Carbóin don Eitlíocht Idirnáisiúnta (CORSIA) (IO L 325, 20.12.2018, lch. 25).

                     (18)

                        Rialachán Cur Chun Feidhme (AE) 2018/2066 an 19 Nollaig 2018 maidir le faireachán agus tuairisciú a dhéanamh ar astaíochtaí gás ceaptha teasa de bhun Threoir 2003/87/CE ó Pharlaimint na hEorpa agus ón gComhairle agus lena leasaítear Rialachán (AE) Uimh. 601/2012 ón gCoimisiún (IO L 334, 31.12.2018, lch. 1), Rialachán Cur Chun Feidhme (AE) 2018/2067 ón gCoimisiún an 19 Nollaig 2018 maidir le sonraí fíoraithe agus maidir le creidiúnú fíoraitheoirí de bhun Rialachán 2003/87/CE ó Pharlaimint na hEorpa agus ón gComhairle (IO L 334, 31.12.2018, lch. 94) agus Rialachán Tarmligthe (AE) 2019/1603 ón gCoimisiún an 18 Iúil 2019 lena bhforlíontar Treoir 2003/87/CE ó Pharlaimint na hEorpa agus ón gComhairle maidir le bearta a ghlac an Eagraíocht Eitlíochta Sibhialta Idirnáisiúnta maidir le faireachán, tuairisciú agus fíorú astaíochtaí eitlíochta chun críche beart domhanda margadhbhunaithe a chur chun feidhme (IO L 250, 30.9.2019, lch. 10).

                     (19)

                        Treoir (AE) 2018/2001 ó Pharlaimint na hEorpa agus ón gComhairle an 11 Nollaig 2018 maidir le húsáid fuinnimh ó fhoinsí in‑athnuaite a chur chun cinn, IO L 328, 21.12.2018, lch. 82.

                     (20)

                        E.g. ‘Dearbhú na Bratasláive’, (arna fhormhuiniú ag COREPER, ST 12029/16 (Iarscríbhinn 1)), ICAO A39- WP/414 (arna formhuiniú ag COREPER, ST 12029/16 (Iarscríbhinn II)), ICAO A40- WP/102 (arna fhormhuiniú ag an gComhairle, ST 10227/1/19 (ceangaltán H)).

                     (21)

                        Rún ó Pharlaimint na hEorpa an 28 Samhain 2019 maidir le Comhdháil na Náisiún Aontaithe 2019 maidir leis an Athrú Aeráide i Maidrid na Spáinne (COP 25), P9_TA(2019)0079.

    ---documentbreak---

               AN COIMISIÚN EORPACH
            An Bhruiséil,13.5.2020
            COM(2020) 194 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais san Eagraíocht Eitlíochta Sibhialta Idirnáisiúnta, i leith fógra a thabhairt faoi rannpháirtíocht shaorálach sa Scéim Fritháirithe agus Laghdaithe Carbóin don Eitlíocht Idirnáisiúnta (CORSIA) ón 1 Eanáir 2021, agus i leith an rogha a roghnaíodh chun ceanglais fritháirithe ar oibreoirí aerárthaí a ríomh le linn na tréimhse 2021-2023

               IARSCRÍBHINN

               An 30 Meitheamh 2020, ar a dhéanaí tabharfaidh gach Ballstát fógra maidir leis an méid seo a leanas:

               –De bhun Chaibidil 2, mír 3.1.3 agus Foscríbhinn 1 de Chaibidil 3 d'Iarscríbhinn 16, Imleabhar IV a ghabhann le Coinbhinsiún Chicago, dearbhaíonn [Ballstát] a rannpháirtíocht shaorálach sa Scéim Fritháirithe agus Laghdaithe Carbóin don Eitlíocht Idirnáisiúnta (CORSIA) ón 1 Eanáir 2021.

               –Chun críche na ceanglais fritháirithe oibreoirí aerárthaí a ríomh le linn na tréimhse 2021‑2023, i gcomhréir le mír 3.2.1 agus Foscríbhinn 1 de Chaibidil 3 d'Iarscríbhinn 16, Imleabhar IV, a ghabhann le Coinbhinsiún Chicago, is é an rogha a roghnaíodh OE = astaíochtaí CO2 oibreora aerárthaí a chumhdaítear le 3.1 sa bhliain ar leith y.

               –Tá na fógraí sin gan dochar do na difríochtaí ar thug [Ballstát] [*] fógra fúthu agus do dhifríochtaí breise a d'fhéadfaí fógra a thabhairt fúthu ar dháta níos déanaí.

               *Féach an fógra arna dhéanamh i gcomhréir le Cinneadh (AE) 2018/2027 ón gComhairle.


               AN COIMISIÚN EORPACH
            An Bhruiséil,15.5.2020
            COM(2020) 196 final
            2020/0080(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh a ghlacfar thar ceann an Aontais san Eagraíocht Dhomhanda Chustaim (EDC) i ndáil le glacadh Nótaí Míniúcháin, Tuairimí maidir le hAicmiú nó comhairle eile faoi léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le léirmhíniú agus cur i bhfeidhm an Chórais Chomhchuibhithe faoin gCoinbhinsiún ar an gCóras Comhchuibhithe

               MEABHRÁN MÍNIÚCHÁIN

               1.Ábhar an togra

               Baineann an togra seo le cinneadh réime lena mbunaítear an seasamh a ghlacfar thar ceann an Aontais ag cruinnithe den Eagraíocht Dhomhanda Chustaim (EDC) a bhaineann le hullmhú agus glacadh Nótaí Míniúcháin, Tuairimí maidir le hAicmiú, comhairle eile faoi léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le léirmhíniú agus cur i bhfeidhm an Chórais Chomhchuibhithe faoin gCoinbhinsiún ar an gCóras Comhchuibhithe (Coinbhinsiún CC).

               2.Comhthéacs an Togra

               2.1.An Coinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí

               Is é is aidhm don Coinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí (‘Coinbhinsiún CC’) trádáil idirnáisiúnta, bailiú staidrimh agus déanamh comparáide agus anailíse ar staidreamh a éascú, go háirithe staidreamh a bhaineann le trádáil idirnáisiúnta. Áirítear leis mar Iarscríbhinn Ainmníocht an Chórais Chomhchuibhithe (‘Ainmníocht CC’), córas idirnáisiúnta comhchuibhithe lena bhféadfaidh tíortha atá rannpháirteach earraí trádáilte a aicmiú ar bhonn coiteann chun críoch custaim. Go háirithe, áirítear le hAinmníocht an Chórais Chomhchuibhithe tuairisc ar na hearraí, atá leagtha síos mar cheannteidil agus fo-cheannteidil, agus na cóid uimhriúla lena mbaineann, bunaithe ar chóras cóid 6-digit. Déantar athbhreithniú ar Ainmníocht CC gach cúig bliana
                  1
               . Cuireann níos mó ná 190 lucht riaracháin an Ainmníocht sin i bhfeidhm; dá bharr sin, aicmítear níos mó ná 98% d'earraí trádáilte ar domhain dá réir.

               Tháinig Coinbhinsiún CC i bhfeidhm an 1 Eanáir 1988.

               Tá an tAontas Eorpach agus gach Ballstát de ina bpáirtithe sa Chomhaontú
                  2
               .

               2.2.An Eagraíocht Dhomhanda Chustaim (EDC)

               An Eagraíocht Dhomhanda Chustaim (EDC), a bunaíodh in 1952 mar an Chomhairle um Chomhar Custaim, is comhlacht idir-rialtasach neamhspleách í arb é is cuspóir léi éifeachtacht agus éifeachtúlacht a fheabhsú d'údaráis Chustaim. Tá 183 údarás custaim ina mball di ar fud an domhain. Is í an Chomhairle í bord rialaithe EDC. Tá vóta amháin ag gach Ball den Chomhairle. Déantar cinntí na Comhairle de réir tromlach dhá thrian de na Baill atá i láthair agus a bhfuil ceart vótála acu. Feidhmíonn an tAontas cearta agus oibleagáidí ar nós ballraíocht ad interim san Eagraíocht Dhomhanda Chustaim, go dtí go dtiocfaidh an leasú ar an gCoinbhinsiún lena mbunaítear Comhairle um Chomhar Custaim i bhfeidhm.

               Is coiste teicniúil í an Coiste um an gCóras Comhchuibhithe (CCC) atá i gceannas ar obair ullmhúcháin a bhaineann le Coinbhinsiún CC. Seo iad príomhchúraimí an Choiste um an gCóras Comhchuibhithe:

               ·Nótaí Míniúcháin, Tuairimí maidir le hAicmiú nó comhairle eile a ullmhú mar threoraíocht faoi léirmhíniú an Chórais Chomhchuibhithe, agus cumhachtaí agus feidhmeanna eile den chineál sin a fheidhmiú i ndáil leis an gCóras Comhchuibhithe mar a mheasann Comhairle EDC nó na Páirtithe Conarthacha a bheith riachtanach. Féadfaidh sé comhlachtaí ullmhúcháin a bhunú, ar nós Fochoistí agus Meithleacha.

               ·Moltaí a ullmhú chun aonfhoirmeacht a chinntiú maidir le léirmhíniú agus cur i bhfeidhm théacsanna dlíthiúla an Chórais Chomhchuibhithe, lena n‑áirítear díospóidí faoi aicmiú a réiteach idir Páirtithe Conarthacha, agus dá bhrí sin, trádáil a éascú;

               ·Leasuithe ar an gCóras Comhchuibhithe a mholadh chun forbairtí sa teicneolaíocht agus athruithe i ngréasáin trádála a léiriú, chomh maith le riachtanais eile de chuid úsáideoirí an Chórais Chomhchuibhithe;

               ·Cur i bhfeidhm forleathan an Chórais Chomhchuibhithe a chur chun cinn, agus scrúdú a dhéanamh ar cheisteanna ginearálta agus cúrsaí beartais a bhaineann leis.

               Níl ach aon vóta amháin idir an tAontas agus na Ballstáit le chéile sa Choiste um an gCóras Comhchuibhithe. Déantar cinntí sa Choiste CC, a bhaineann le cúrsaí a chumhdaítear leis an gcinneadh réime seo, de réir tromlach simplí.

               De bhun Airteagal 8(2) de Choinbhinsiún CC, Nótaí Míniúcháin, Tuairimí maidir le hAicmiú, comhairle eile faoi léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le léirmhíniú agus cur i bhfeidhm an Chórais Chomhchuibhithe a ullmhaítear le linn seisiún de Choiste CC, meastar iad go léir a bheith faofa ag Comhairle EDC i gcás, nach déanaí ná deireadh an dara mí tar éis na míosa ar dúnadh an seisiún inar glacadh iad lena linn, i gcás nach bhfuil fógra ó aon Pháirtí Conarthach i gCoinbhinsiún CC tugtha d'Ard‑Rúnaí na hEagraíochta Domhanda Custaim go n‑iarann sé cúrsaí den chineál sin a thabhairt faoi bhráid Chomhairle EDC.

               De bhun Airteagal 8(3) de Choinbhinsiún CC, i gcás ina dtugtar ábhar faoi bhráid na Comhairle faoi fhorálacha mhír 2 den Airteagal seo, formheasfaidh an Chomhairle Nótaí Míniúcháin, Tuairimí maidir le hAicmiú agus comhairle nó moltaí eile den chineál sin, ach amháin má iarrann aon Bhall den Chomhairle is Páirtí Conarthach sa Choinbhinsiún é go dtabharfar faoi bhráid an Choiste iad, ina n‑iomláine nó i bpáirt le haghaidh athscrúdú.

               2.3.Na gníomhartha atá beartaithe

               I gcomhréir le hAirteagal 6(2) de Choinbhinsiún CC, tagann an Coiste um an gCóras Comhchuibhithe le chéile dhá uair sa bhliain de ghnáth. Go hiarbhír, bíonn cruinnithe de Choiste CC ar siúl i mí an Mhárta agus mí Mheán Fómhair.

               An cinneadh réime atá molta, baineann sé leis na gníomhartha seo a leanas, a ndearna an Coiste iad a mheas agus a ghlacadh go sealadach, faoi réir formheas ón Eagraíocht Dhomhanda Custaim trí “nós imeachta an tosta”:

               (a)Nótaí Míniúcháin lena soiléirítear léirmhíniú na nótaí, na gceannteideal agus na bhfo-cheannteideal in Ainmníocht an Chórais Chomhchuibhithe,

               (b)Tuairimí maidir le hAicmiú, lena léirítear na cinntí a dhéanann an Coiste um an gCóras Comhchuibhithe a mhéid a bhaineann le táirgí sonracha a aicmiú,

               (c)Comhairle agus moltaí eile a bhaineann le hearraí a aicmiú in Ainmníocht an Chórais Chomhchuibhithe, ar nós cinntí maidir le haicmiú agus treoraíocht eile atá glactha ag an gCoiste um an gCóras Comhchuibhithe.

               I gcomhréir le hAirteagal 34(a)(iii) de Rialachán (AE) Uimh. 952/2013 ó Pharlaimint na hEorpa agus ón gComhairle an 9 Deireadh Fómhair 2013 lena leagtar síos Cód Custaim an Aontais
                  3
               , déanfaidh údaráis chustaim na mBallstát a gcinntí maidir le Faisnéis Taraife Cheangailteach a chúlghairm i gcás nach bhfuil siad ag luí a thuilleadh leis an léirmhíniú ar Ainmníocht CC de thoradh cinntí maidir le haicmiú, tuairimí maidir le haicmiú nó leasuithe ar na nóta míniúcháin a ghabhann le hAinmníocht CC, le héifeacht ón dháta foilsithe na Teachtaireachta ón gCoimisiún i sraith ‘C’ d’Iris Oifigiúil an Aontais Eorpaigh.

               3.An seasamh a ghlacfar thar ceann an Aontais

               3.1. Srianta praiticiúla maidir le hullmhú agus glacadh na seasamh ón Aontas a chur le chéile

               Le linn gach ceann dá dhá chruinniú bhliantúla, pléann an Coiste um an gCóras Comhchuibhithe líon mór saincheisteanna an‑teicniúil. Léirítear i dTábla 1 an líon cinntí a ghlac an Coiste le trí bliana anuas, de réir chineál an chinnidh.

               Tábla 1 Coiste CC Cinntí de réir cineáil

                        Cruinniú

                        CCC/59

                        CCC/60

                        CCC/61

                        CCC/62

                        CCC/63
                           4

                        CCC/64

                        Dáta
                           5

                        13-24/3/2017

                        25/9-6/10/2017

                        1-16/3/2018

                        13-28/9/2018

                        14-29/3/2019

                        16-27/9/2019

                        Leasuithe ar an gCóras Comhchuibhithe
                           6

                        13

                        9

                        9

                        29

                        44

                        2

                        Nótaí Míniúcháin

                        10

                        21

                        7

                        14

                        16

                        8

                        Tuairimí maidir le hAicmiú

                        22

                        19

                        26

                        13

                        21

                        7

                        Cinntí maidir le hAicmiú

                        48

                        35

                        38

                        37

                        29

                        39

                        Fo-iomlán

                        80

                        75

                        71

                        64

                        66

                        54

                        Iomlán

                        93

                        84

                        80

                        93

                        110

                        56

               Tá an tAontas ar cheann de na rannpháirtithe is mó ó thaobh obair an Choiste de, mar cuireann sé líon mór tograí agus ábhar isteach (ceisteanna ar aicmiú, nó díospóidí le tríú tíortha, tograí le haghaidh leasuithe ar Nótaí Míniúcháin an Chórais Chomhchuibhithe) a chuirtear le clár oibre an Choiste um an gCóras Comhchuibhithe go rialta.

               Go dtí seo tá cur chuige solúbtha agus pragmatach á chur i bhfeidhm chun an t‑ullmhúchán agus an cur i láthair is fearr a chinntiú le haghaidh sheasaimh an Aontais san Eagraíocht Dhomhanda Chustaim, chomh maith le cosaint éifeachtach ar na seasaimh sin. Ar dtús, déanann na saineolaithe ar aicmiú ón gCoimisiún anailís chórasach ar na saincheisteanna, athbhreithníonn siad na cleachtais maidir le haicmiú sna Ballstáit agus ullmhaíonn siad dréacht‑sheasaimh. Ansin, pléitear an méid sin le saineolaithe ó na Ballstáit sa Sainghrúpa Custam agus déantar é a oiriúnú, de réir mar is gá, d'fhonn seasamh comhordaithe a bhunú (roimh chruinniú Mheitheal réamh‑sheisiúnach an Choiste um an gCóras Comhchuibhithe). Cuirtear leis sin, de réir mar is gá, trí chomhairliúcháin sheachtracha (le comhlachtaí trádála Eorpacha nó geallsealbhóirí eile) agus/nó trí chomhar ar an láthair.

               Tá gá le comhar éifeachtúil níos dlúithe idir na hInstitiúidí le haghaidh rannpháirtíocht éifeachtach ón Aontas sa Choiste um an gCóras Comhchuibhithe. Is amhlaidh atá go háirithe mar gheall ar an líon mór saincheisteanna an‑teicniúil a phléann an Coiste, . Anuas air sin, tá tráthchlár an‑teoranta idir an uair a bheadh na doiciméid ar fáil agus an plé iarbhír ag cruinnithe an Choiste.

               Luaitear i rialacha nós imeachta an Choiste (Riail 10) nach mór do na Baill ítimí a chur faoi bhráid na Rúnaíochta ocht seachtaine ar a laghad roimh sheoladh an tseisiúin. Murach sin, cuirfear na hítimí sin ar liosta breise agus is faoin gCoiste um an gCóras Comhchuibhithe a bheidh sé cinneadh a dhéanamh cé acu an áireofar na hítimí sin ar an gclár oibre nó nach n‑áireofar. Urramaítear an riail sin. Mar sin féin agus maidir leis an uair a bheadh doiciméid oibre Rúnaíocht EDC ar fáil, luaitear sna rialacha nós imeachta céanna "in principle, all basic working documents should be dispatched to the Members of the Committee at least 30 days before the opening date of the session." [i bprionsabal, ba cheart gach bundoiciméad oibre a chur chuig na Baill den Choiste 30 lá ar a laghad roimh dháta seolta an tseisiúin.] Is léir ón gcleachtas, áfach, nach n‑urramaítear an riail sin go minic, d'ainneoin cuireadh i ndiaidh cuiridh a chur chuig Rúnaíocht EDC. Thairis sin, agus i gcás ina n‑urramófar an riail maidir le bundoiciméid a chur ar fáil de réir an sprioc-ama thuasluaite, féadfar doiciméid chomhlántacha a chur ar fáil ar dháta ina dhiaidh sin. Féadfaidh an méid seo a leanas a bheith luaite sna doiciméid nua sin: faisnéis theicniúil bhreise thábhachtach, léirmhíniú ó thaobh an dlí de, nó páipéar seasaimh ó na Páirtithe Conarthacha nó páirtithe leasmhara eile, ar nós eagraíochtaí idirnáisiúnta, ar a dtionscnamh féin nó ar chuireadh ó Rúnaíocht EDC.

               I dTábla 2 léirítear an scéal mar atá faoi láthair sa mhéid a bhaineann sé le hinfhaighteacht na ndoiciméad oibre don Choiste le trí bliana anuas.

               Tábla 2 Infhaighteacht na ndoiciméad oibre

               CCC (2 chruinniú in aghaidh na bliana)

                        Cruinniú

                        Dáta
                           7

                        Ítimí atá le cinneadh

                        Infhaighteacht doiciméad

                        >30lá/cruinniú

                        30lá-15lá/cruinniú

                        <15lá/cruinniú

                        Uimhir

                        %

                        Uimhir

                        %

                        Uimhir

                        %

                        CCC/59

                        13-24/3/2017

                        74

                        22

                        30

                        46

                        62

                        6

                        8

                        CCC/60

                        25/9-6/10/2017

                        78

                        63

                        81

                        14

                        18

                        1

                        1

                        CCC/61

                        1-16/3/2018

                        69

                        3

                        4

                        61

                        89

                        5

                        7

                        CCC/62

                        13-28/9/2018

                        70

                        50

                        71

                        16

                        23

                        4

                        6

                        CCC/63

                        14-29/3/2019

                        64

                        34

                        53

                        28

                        44

                        2

                        3

                        CCC/64

                        16-27/9/2019

                        56

                        49

                        87

                        5

                        9

                        2

                        4

                        Iomlán

                        411

                        221

                        54

                        170

                        41

                        20

                        5

               Tionólfar na cruinnithe den Choiste i gcónaí láithreach tar éis chruinniú a mheithle réamh‑sheisiúnaí (rud a mhaireann idir 2 agus 3 lá). Go ginearálta, cuirtear na doiciméid le haghaidh chruinnithe an Choiste ar fáil idir 30 agus 15 lá roimh an gcruinniú.

               3.2. Cuspóir agus ábhar an togra

               Na cinntí faoi chaibidil a ullmhaíonn an Coiste um an gCóras Comhchuibhithe, d'fhéadfadh na cinntí sin tionchar cinniúnach a imirt ar dhlí an Aontais, is é sin, Rialachán (CEE) Uimh. 2658/87 ón gComhairle maidir leis an ainmníocht taraife agus staidrimh agus leis an gComhtharaif Chustaim, agus an Ainmníocht Chomhcheangailte (AC) a ghabhann leis. Úsáidtear cinntí maidir le rangú, tuairimí nó leasuithe maidir le rangú ar na nótaí míniúcháin a ghabhann le hAinmníocht an Chórais Chomhchuibhithe chun tacú leis an aicmiú dá bhforáiltear i Rialacháin Cur Chun Feidhme an Choimisiúin maidir le haicmiú earraí in AC, sna nótaí míniúcháin a ghabhann leis an AC agus sna cinntí maidir le haicmiú arna n‑eisiúint ag údaráis chustaim na mBallstát. Tá ceanglas ar údaráis chustaim na mBallstát a gcinntí féin maidir le haicmiú a chúlghairm i gcás nach bhfuil siad ag luí a thuilleadh leis an léirmhíniú in Ainmníocht an Chórais Chomhchuibhithe is toradh ar na cinntí sin maidir le haicmiú, na tuairimí sin maidir le haicmiú nó leasuithe ar Nótaí Míniúcháin an Chórais Chomhchuibhithe.

               I bhfianaise líon na n‑ítimí a n‑iarrtar ar an gCoiste cinneadh a dhéanamh ina leith ag gach cruinniú dá chuid, a theicniúil is atá na cinntí sin, agus an tráthchláir theoranta atá ann chun an seasamh ón Aontas a ullmhú de thoradh an fhógra ghearr lena gcuirtear na doiciméid oibre ar fáil, meastar go bhfuil gá le cinneadh réime ón gComhairle faoi Airteagal 218(9) CFAE, cinneadh lena mbunaítear seasamh an Aontais bunaithe ar phrionsabail agus ar chritéir threoracha le haghaidh thromlach na n‑ítimí a n‑iarrtar ar an gCoiste CC cinneadh a dhéanamh ina leith (i.e. Nótaí Míniúcháin, tuairimí agus cinntí maidir le haicmiú, treoraíocht nó comhairle eile maidir le léirmhíniú an Chórais Chomhchuibhithe), meastar go bhfuil gá leis an méid sin ós rud é nach ndéanfaí foráil maidir le feidhmiú tráthúil agus éifeachtúil sa réimse beartais seo nuair a ghlactar cinntí aonair de bhun Airteagal 218(9) CFAE.

               An seasamh a ghlacfar thar ceann an Aontais san Eagraíocht Dhomhanda Chustaim ar bhonn prionsabail agus critéir threoracha, chomh maith leis na céimeanna is gá le haghaidh shonraíocht an tseasaimh ón Aontais le haghaidh gach cruinnithe, is iomchuí mar sin an méid sin a bhunú le Cinneadh ón gComhairle a glacadh faoi Airteagal 218(9) CFAE ar bhonn togra ón gCoimisiún.

               Chun na críche sin, bunaítear leis an togra creat ina liostaítear prionsabail agus critéir, prionsabail agus critéir a mbunaítear an seasamh ón Aontas dá réir. Tá na prionsabail agus na critéir sin i gcomhréir le beartas custaim seanbhunaithe agus le cásdlí Chúirt Bhreithiúnais an Aontais Eorpaigh chun earraí a aicmiú ag an bpointe allmhairithe de réir a ngnéithe agus a sainghnéithe oibiachtúla.

               Sa seasamh a ghlacfar thar ceann an Aontais, ba cheart urraim a léiriú do phrionsabail an tsimplithe agus éascaithe i gcás aicmiú custaim, i gcás comhsheasmhacht leis na rialacha ginearálta maidir le léirmhíniú an Chórais Chomhchuibhithe ar mhaithe le deimhneacht dhlíthiúil, agus i gcás chur chun cinn dhea-chleachtais an Aontais ina leith sin.

               Ba cheart aon sheasamh den chineál sin a threorú de réir critéir ghinearálta a shainítear i gCoinbhinsiún CC (na rialacha ginearálta maidir le léirmhíniú an Chórais Comhchuibhithe) agus de réir ghnéithe agus shaintréithe oibiachtúla na n‑earraí. Ba cheart critéir shonracha a chur san áireamh i gcás inarb iomchuí, de thoradh chásdlí Chúirt Bhreithiúnais an Aontais Eorpaigh a bhaineann le hearraí a aicmiú, chomh maith le haon treoraíocht a bhaineann le haicmiú custaim atá ullmhaithe ag an Eagraíocht Dhomhanda Chustaim (Ainmníocht an Chórais Chomhchuibhithe agus an léirmhíniú de a ndéantar foráil maidir leis i Nótaí Míniúcháin an Chórais Chomhchuibhithe, Tuairimí agus Cinntí maidir le hAicmiú a ghlac an Coiste um an gCóras Comhchuibhithe) nó ag an Aontas (Ainmníocht Chomhcheangailte agus an léirmhíniú di a ndéantar foráil maidir leis i nótaí míniúcháin AC, Rialacháin agus Cinntí maidir le haicmiú a ghlac an Chomhairle nó an Coimisiún, nó conclúidí an Choiste um an gCód Custaim ó Roinn na hAinmníochta Taraife agus Staidrimh).

               Sa togra le haghaidh cinneadh réime, déantar foráil maidir leis an méid seo a leanas:

               - Cuirfidh an Coimisiún an Chomhairle ar an eolas (nó a comhlachtaí ullmhúcháin) in am trátha roimh aon chruinniú de chomhlacht ábhartha na hEagraíochta Domhanda Custaim ag a bhféadfaí cinneadh a chumhdaítear leis an gcinneadh réime a dhéanamh.

               - Laistigh de 5 lá oibre ón dáta a chuireann an Coimisiún an Chomhairle nó a comhlachtaí ullmhúcháin ar an eolas, féadfaidh an Chomhairle easaontú a léiriú leis an seasamh atáthar a mholadh i gcás ceann amháin nó níos mó de chinntí an Chórais Chomhchuibhithe atá le glacadh.

               - Chun cearta an Aontais a chaomhnú agus chun é a sheachaint go mbeadh cinneadh glactha ag EDC maidir le hábhar nach féidir leis an gComhairle seasamh a ghlacadh ina leith roimh dhul in éag don sprioc-am a thuartar faoi Airteagal 8(2) den Choinbhinsiún ar an gCóras Comhchuibhithe, féadfaidh an Coimisiún a iarraidh thar ceann an Aontais go dtabharfar an t‑ábhar faoi bhráid Chomhairle EDC agus faoi bhráid Choiste CC le haghaidh athscrúdú.

               - I gcás ina bhfuil difear substaintiúil idir an seasamh ón Aontas agus an cinneadh a ghlac Coiste CC, soláthróidh an Coimisiún an Chomhairle lena chuid measúnuithe cé acu an bhféadfaidh an cinneadh atá faoi chaibidil ó Choiste CC a ghlacadh nó nach bhféadfaidh nó ar cheart an t‑ábhar a thabhairt faoi bhráid EDC agus faoi bhráid an Choiste CC le haghaidh athscrúdú roimh dhul in éag don sprioc-am a thuartar faoi Airteagal 8(2) den Choinbhinsiún ar an gCóras Comhchuibhithe. Féadfaidh an Chomhairle easaontú a léiriú leis an seasamh atáthar a mholadh i gcás ceann amháin nó níos mó de chinntí aonair an Chórais Chomhchuibhithe lena mbaineann.

               I gcomhréir le hAirteagal 218(10) CFAE, cuirfear Parlaimint na hEorpa go hiomlán ar an eolas láithreach.

               4.Bunús dlí

               4.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena mbunaítear ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear air freisin ionstraimí nach bhfuil éifeacht cheangailteach leo faoin dlí idirnáisiúnta, ach a d'fhéadfadh ‘tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  8
               .

               Dá bhrí sin, is é Airteagal 218(9) CFAE bunús dlí nós imeachta an chinnidh atáthar a mholadh lena mbunaítear an seasamh a ghlacfar thar ceann an Aontais san Eagraíocht Dhomhanda Chustaim, maidir le glacadh Nótaí Míniúcháin, Tuairimí maidir le hAicmiú agus comhairle eile mar threoraíocht le haghaidh léirmhíniú an Chórais Chomhchuibhithe faoin gCoinbhinsiún ar an gCóras Comhchuibhithe.

               4.2.Cur i bhfeidhm maidir leis an gcás seo

               Is comhlachtaí iad an Coiste um an gCóras Comhchuibhithe agus an Chomhairle a bunaíodh le comhaontú, is é sin an Coinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí.

               Gníomhartha a bhfuil éifeachtaí dlíthiúla leo atá sna gníomhartha a n‑iarrtar ar an gCoiste um an gCóras Comhchuibhithe iad a ghlacadh. Na gníomhartha atá beartaithe, ar fhormheas ón gComhairle, d'fhéadfadh na cinntí sin tionchar cinniúnach a imirt ar ábhar reachtaíocht an Aontais, is é sin: Iarscríbhinn 1 a ghabhann le Rialachán (CEE) Uimh. 2658/87 ón gComhairle maidir leis an ainmníocht taraife agus staidrimh agus leis an gComhtharaif Chustaim. Is amhlaidh atá mar luaitear in Airteagal 34.7.(a)(iii) de Chód Custaim an Aontais
                  9
                go “ndéanfaidh na húdaráis chustaim cinntí FTC
                  10
                a chúlghairm... i gcás nach mbeidh siad ag luí a thuilleadh le léiriú... atá mar thoradh ar... cinntí maidir le rangú, tuairimí nó leasuithe maidir le rangú ar na nótaí míniúcháin a ghabhann le hAinmníocht na Tuairisce Comhchuibhithe Tráchtearra agus an Chórais um Chódú, a ghlac an Eagraíocht a bhunaigh an Coinbhinsiún lena mbunaítear Comhairle Comhair Custaim [an Coiste um an gCóras Chomhchuibhithe];”. Thairis sin, is é an Coiste a ullmhaíonn cinntí den chineál sin (cinntí maidir le rangú, tuairimí nó leasuithe ar na nótaí míniúcháin a ghabhann le hAinmníocht an Chórais Chomhchuibhithe) chun tacú leis an aicmiú dá bhforáiltear i Rialacháin Cur Chun Feidhme an Choimisiúin maidir le haicmiú earraí san Ainmníocht Chomhcheangailte (AC), sna nótaí míniúcháin a ghabhann leis an AC agus sna cinntí maidir le haicmiú arna n‑eisiúint ag údaráis chustaim na mBallstát. ní dhéanann an gníomh atá beartaithe creat institiúideach an Chomhaontaithe a fhorlíonadh ná a leasú.

               Dá bhrí sin, is é Airteagal 218(9) CFAE bunús dlí nós imeachta an chinnidh atáthar a mholadh.

               4.3.Bunús substainteach dlí

               4.3.1.Prionsabail

               An bunús dlí substainteach atá le cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má shaothraítear dhá aidhm leis an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús substainteach dlí aonair, is é sin an bunús dlí a éilítear de réir na príomhaidhme nó na príomh‑chomhpháirte.

               4.3.2.Cur i bhfeidhm maidir leis an gcás seo

               Ós rud é go mbaineann príomhchuspóir agus príomhábhar an ghnímh atá beartaithe le léirmhíniú na taraife agus tabhairt i gcrích comhaontú idirnáisiúnta sa chomhbheartas tráchtála, agus le cur chun feidhme Ainmníocht CC agus Ainmníocht Chomhcheangailte AE, is iad Airteagal 31, Airteagal 43(2) agus Airteagal 207(4), an chéad fhomhír, CFAE atá i mbunús substainteach dlí an chinnidh atáthar a mholadh.

               4.4. Conclúid

               Ba cheart Airteagal 31, Airteagal 43(2) agus an chéad fhomhír d'Airteagal 207(4) CFAE a bheith ina mbunús dlí don chinneadh atá beartaithe, i gcomhar le hAirteagal 218(9) CFAE.

               5.Impleachtaí Buiséadacha

               Níl aon impleacht ag an togra do bhuiséad an Aontais Eorpaigh.

               6.Foilseofar an gníomh atá beartaithe

               Foilseofar

               2020/0080 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh a ghlacfar thar ceann an Aontais san Eagraíocht Dhomhanda Chustaim (EDC) i ndáil le glacadh Nótaí Míniúcháin, Tuairimí maidir le hAicmiú nó comhairle eile faoi léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le léirmhíniú agus cur i bhfeidhm an Chórais Chomhchuibhithe faoin gCoinbhinsiún ar an gCóras Comhchuibhithe

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 31 agus airteagal 43(2) agus an chéad fhomhír d'Airteagal 207(4) de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Le Cinneadh 87/369/CEE
                  11
                ón gComhairle, d'fhormheas an tAontas an Coinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí, agus an Prótacal lena ndéantar leasú air
                  12
                (Coinbhinsiún CC), rud a bhunaigh an Coiste um an gCóras Comhchuibhithe (CCC).

               (2)De bhun Airteagal 7(1) de Choinbhinsiún CC, tá CCC, inter alia, freagrach as Nótaí Míniúcháin, Tuairimí maidir le hAicmiú, comhairle eile faoi léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le léirmhíniú agus cur i bhfeidhm an Chórais Chomhchuibhithe a ullmhú.

               (3)De bhun Airteagal 8(2) de Choinbhinsiún CC, Nótaí Míniúcháin, Tuairimí maidir le hAicmiú, comhairle eile faoi léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le léirmhíniú agus cur i bhfeidhm an Chórais Chomhchuibhithe a ullmhaítear le linn seisiún de Choiste CC (dá ngairfear “cinntí ón gCoiste um an gCóras Comhchuibhithe” anseo feasta), meastar iad go léir a bheith faofa ag Comhairle EDC i gcás, nach déanaí ná deireadh an dara mí tar éis na míosa ar dúnadh an seisiún inar glacadh iad lena linn, i gcás nach bhfuil fógra ó aon Pháirtí Conarthach i gCoinbhinsiún CC tugtha d'Ard‑Rúnaí na hEagraíochta Domhanda Custaim go n‑iarann sé cúrsaí den chineál sin a thabhairt faoi bhráid Chomhairle EDC.

               (4)De bhun Airteagal 8(3) de Choinbhinsiún CC, i gcás ina bhfuil cúrsaí tugtha faoi bhráid na Comhairle faoi fhorálacha mhír 2 den Airteagal seo, formheasann an Chomhairle Nótaí Míniúcháin, Tuairimí maidir le hAicmiú agus comhairle nó moltaí eile den chineál sin, mura n‑iarrann aon Bhall den Chomhairle is Páirtí Conarthach sa Choinbhinsiún é go dtabharfar faoi bhráid an Choiste iad, ina n‑iomláine nó i bpáirt le haghaidh athscrúdú.

               (5)An seasamh a ghlacfar thar ceann an Aontais san Eagraíocht Dhomhanda Chustaim maidir le glacadh Nótaí Míniúcháin, Tuairimí maidir le hAicmiú agus comhairle eile faoi léirmhíniú an Chórais Chomhchuibhithe agus moltaí chun aonfhoirmeacht maidir le léirmhíniú an Choinbhinsiúin ar an gCóras Comhchuibhithe a chinntiú, is iomchuí an seasamh sin a bhunú mar féadfaidh na cinntí sin a ullmhaíonn an Coiste um an gCóras Comhchuibhithe tionchar cinntitheach a imirt ar dhlí an Aontais, is é sin, Rialachán (CEE) Uimh. 2658/87 ón gComhairle.

               (6)Is chun leasa an Aontais é go mbunaítear na seasaimh a léiríonn an tAontas i CCC de réir prionsabail, critéir agus treoshuíomh lena rialaítear aicmiú earraí de réir taraife. Is chun leasa an Aontais é freisin go mbunaítear seasaimh den chineál sin go tapa chun go gceadófar don Aontas a chearta a fheidhmiú i CCC.

               (7)Chun cearta an Aontais a chaomhnú, ba cheart don Choimisiún a bheith in ann a iarraidh thar ceann an Aontais go dtabharfar an t‑ábhar faoi bhráid Chomhairle EDC agus faoi bhráid an Choiste CC le haghaidh athscrúdú de bhun Airteagal 8(3) den Choinbhinsiún ar an gCóras Comhchuibhithe, chun é a sheachaint go nglacfaí cinneadh maidir le hábhar nach féidir leis an gComhairle seasamh a ghlacadh ina leith roimh dhul in éag don sprioc-am a thuartar faoi Airteagal 8(2) den Choinbhinsiún ar an gCóras Comhchuibhithe, nó i gcas ina nglacfaí seasamh a bhfuil difear substaintiúil ann idir an cinneadh féin agus an cinneadh a ghlac an Coiste CC.

               (8)I bhfianaise a athraitheach agus a theicniúil is atá aicmiú na n‑earraí faoi Choinbhinsiún CC, i bhfianaise líon ard na gceisteanna a phléitear i rith an dá chruinniú CCC a reáchtálfar dhá uair sa bhliain, agus i bhfianaise na tréimhse giorra ama atá ar fáil chun na doiciméad a eisíonn Rúnaíocht EDC agus/nó Páirtithe Conarthacha mar ullmhúchán do chruinnithe CCC agus an gá atá ann dá bhrí sin go gcuirfí forbairtí nua san áireamh sa seasamh ón Aontas, lena n‑áirítear faisnéis theicniúil nua nó faisnéis ábhartha eile a chuirtear i láthair roimh nó le linn chruinnithe CCC, ba cheart na bearta is gá a bhunú, i gcomhréir le prionsabal an chomhair dhílis idir institiúidí an Aontais mar a chumhdaítear in Airteagal 13(2) den Chonradh ar an Aontas Eorpach, le haghaidh shonraíocht an tseasaimh ón Aontais,

               TAR ÉIS AN CINNEADH SEO A GHLACADH:

               Airteagal 1

               Is in Iarscríbhinn I a leagtar amach an seasamh a ghlacfar thar ceann an Aontais maidir le formheas na Nótaí Míniúcháin, na dTuairimí maidir le hAicmiú nó na comhairle eile faoi léirmhíniú an Chórais Chomhchuibhithe agus moltaí chun aonfhoirmeacht maidir le léirmhíniú an Chórais Chomhchuibhithe a chinntiú faoin gCoinbhinsiún ar an gCóras Comhchuibhithe, agus maidir le gníomhartha den chineál sin a ullmhú san Eagraíocht Dhomhanda Chustaim.

               Airteagal 2

               Ba cheart sonraíocht an tseasaimh a ghlacfar thar ceann an Aontais faoi Airteagal 1 a dhéanamh i gcomhréir le hIarscríbhinn II.

               Airteagal 3

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Ó cuireadh tús leis in 1988, rinneadh athbhreithniú ar Ainmníocht CC faoi sé. Tháinig na leaganacha athbhreithnithe sin i bhfeidhm in 1996, 2002, 2007, 2012 agus 2017. Tiocfaidh an séú leagan athbhreithnithe di i bhfeidhm in 2022.

                     (2)

                        Cinneadh 87/369 ón gComhairle an 7 Aibreán 1987 maidir leis an gCoinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí, agus an Prótacal lena ndéantar leasú air, a thabhairt i gcrích (IO L 198, 20.7.1987, lch.1).

                     (3)

                        IO L 269, 10.10.2013, lch. 1.

                     (4)

                        Glacadh sealadach de Mholadh 2022 CC

                     (5)

                        Lena n‑áirítear Meitheal Réamh‑sheisiúnach CC

                     (6)

                        Tá nós imeachta cinnteoireachta ar leith i bhfeidhm maidir le leasuithe a dhéanamh ar Ainmníocht CC agus ní chumhdaítear iad leis an togra seo.

                     (7)

                        Lena n‑áirítear Meitheal Réamh‑sheisiúnach CC

                     (8)

                        Breithiúnas ó Chúirt Bhreithiúnais an Aontais Eorpaigh an 7 Deireadh Fómhair 2014, An Ghearmáin v an Chomhairle, Cás C-399/12, ECLI:EU:C:2014:2258, míreanna 61 go 64.

                     (9)

                        Rialachán (AE) Uimh. 952/2013 ó Pharlaimint na hEorpa agus ón gComhairle an 9 Deireadh Fómhair 2013 lena leagtar síos Cód Custaim an Aontais, IO L 269, 10.10.2013, lch. 1.

                     (10)

                        Faisnéis taraife cheangailteach: cinntí maidir le haicmiú ó na húdaráis chustaim nó oibreoirí eacnamaíocha a dhéantar roimh ré, chun deimhneacht dhlíthiúil a chinntiú faoi aicmiú agus láimhseáil taraife is infheidhme maidir le hearraí faoi réir allmhairithe nó onnmhairithe.

                     (11)

                        Cinneadh 87/369/CEE ón gComhairle an 7 Aibreán 1987 maidir leis an gCoinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí, agus an Prótacal lena ndéantar leasú air, a thabhairt i gcrích (

                     IO L 198, 20.7.1987, lch. 1

                  ).

                     (12)

                        IO L 198, 20.7.1987, lch. 3

    ---documentbreak---

               AN COIMISIÚN EORPACH
            An Bhruiséil,15.5.2020
            COM(2020) 196 final
            IARSCRÍBHINNÍ
            a ghabhann leis an
            Togra le haghaidh Cinneadh ón gComhairle
            maidir leis an seasamh a ghlacfar thar ceann an Aontais san Eagraíocht Dhomhanda Chustaim (EDC) i ndáil le glacadh Nótaí Míniúcháin, Tuairimí maidir le hAicmiú nó comhairle eile faoi léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le léirmhíniú agus cur i bhfeidhm an Chórais Chomhchuibhithe faoin gCoinbhinsiún ar an gCóras Comhchuibhithe

               IARSCRÍBHINN I

               An seasamh a ghlacfar thar ceann an Aontais san Eagraíocht Dhomhanda Chustaim

               1. PRIONSABAIL

               Faoi chuimsiú na hEagraíochta Domhanda Custaim (EDC), déanfaidh an tAontas an méid seo a leanas:

               (a)
                     déanfaidh sé aicmiú earraí de réir custaim agus aonfhoirmeacht maidir le léirmhíniú agus cur i bhfeidhm an Chórais Chomhchuibhithe a chur chun cinn agus a éascú agus cuirfidh sé leis an aicmiú sin, agus déanfaidh sé cásanna agus díospóidí faoi léirmhínithe éagsúla an Chórais Chomhchuibhithe a dhíchur de réir a chéile;

               (b)
                     oibreoidh sé chun rannpháirt iomchuí i gcéim ullmhúcháin chinntí an Choiste CC a thabhairt do pháirtithe leasmhara, agus áiritheoidh sé gur i gcomhréir le Coinbhinsiún CC a bheidh cinntí a ghlactar san Eagraíocht Dhomhanda Chustaim;

               (c)
                     áiritheoidh sé go mbeidh aon bhearta a glacadh in EDC ag luí leis na rialacha ginearálta maidir le léirmhíniú an Chórais Chomhchuibhithe;

               (d)
                     seasaimh a luíonn leis na dea-chleachtais a mhionléirigh an tAontas sa réimse lena mbaineann, cuirfidh sé na seasaimh sin chun cinn;

               (e)
                     cuirfidh sé simpliú agus nuachóiriú ar Ainmníocht CC chun cinn de réir mar a athraíonn riachtanais na n‑úsáideoirí agus forbairt teicneolaíochtaí nua;

               (f)
                     áiritheoidh sé comhleanúnachas idir a chuid beartas agus gealltanas idirnáisiúnta eile.

               2. CRITÉIR

               Bunófar an seasamh a ghlacfar thar ceann an Aontais in EDC de réir an mhéid seo a leanas:

               (a)Critéir ghinearálta:

               –an prionsabal go mbeidh, ar mhaithe le deimhneacht dhlíthiúil agus fíorú réidh, go mbeidh an critéar cinntitheach maidir le haicmiú earraí, chun críoch custaim, á lorg ina ngnéithe agus a sainghnéithe oibiachtúla mar a shainítear i bhfoclaíocht na gceannteideal sa Chóras Comhchuibhithe agus i nótaí na Roinne nó na Caibidle,

               –na rialacha ginearálta maidir le léirmhíniú an Chórais Chomhchuibhithe mar a leagtar amach san Iarscríbhinn a ghabhann le Coinbhinsiún CC
                  1
               .

               I gcás inarb iomchuí, cuirfidh sé an méid seo a leanas san áireamh:

               (b)Critéir shonracha:

               -
                     cásdlí Chúirt Bhreithiúnais an Aontais Eorpaigh a bhaineann le haicmiú custaim ar earraí,

               -
                     Ainmníocht CC agus Nótaí Míniúcháin CC, Tuairimí agus Cinntí maidir le hAicmiú a ghlac Coiste CC,

               -
                     fo-cheannteidil na hAinmníochta Comhcheangailte (AC)
                  2
                agus Nótaí Míniúcháin AC,

               -
                     Rialacháin agus Cinntí maidir le haicmiú a ghlac an Chomhairle nó an Coimisiún,

               -
                     conclúidí ó Roinn na hAinmníochta Taraife agus Staidrimh den Choiste um an gCód Custaim,

               -
                     aon treoraíocht eile atá bainteach le haicmiú custaim ar earraí a mhionléirigh na hinstitiúidí i bhfoirm gníomhartha nó treoirlínte dlíthiúla.

               3. TREOSHUÍOMHANNA

               I gcás inarb iomchuí, féachfaidh an tAontas leis na cinntí seo a leanas a ghlacadh san Eagraíocht Dhomhanda Chustaim, de réir na bprionsabal agus na gcritéar thuasluaite:

               (a)
                     Nótaí Míniúcháin, Tuairimí maidir le hAicmiú agus comhairle eile a mholadh agus a ullmhú mar threoraíocht chun an Córas Comhchuibhithe a léirmhíniú;

               (b)
                     moltaí a ullmhú chun aonfhoirmeacht maidir le léirmhíniú agus cur i bhfeidhm an Chórais Chomhchuibhithe a áirithiú;

               IARSCRÍBHINN II

               Sonraíocht an tseasaimh a ghlacfar thar ceann an Aontais san Eagraíocht Dhomhanda Chustaim

               Roimh gach cruinniú den Choiste um an gCóras Comhchuibhithe (CCC), nuair a iarrtar ar an gcomhlacht sin cinntí a ghlacadh a bhfuil éifeacht dhlíthiúil leo ar an Aontas, glacfar na céimeanna is gá ionas go mbeidh an fhaisnéis theicniúil is déanaí agus aon fhaisnéis ábhartha eile, a cuireadh chuig an gCoimisiún, curtha san áireamh sa seasamh a léireofar thar ceann an Aontais, i gcomhréir leis na prionsabail, na critéir agus na treoshuíomhanna a leagtar amach in Iarscríbhinn I.

               Chuige sin, agus bunaithe ar an bhfaisnéis sin, tarchuirfidh an Coimisiún doiciméad i scríbhinn lena leagfar amach mionsonraí shonraíocht sheasamh an Aontais atáthar a mholadh chuig an gComhairle, nó chuig a comhlachtaí ullmhúcháin, in am trátha roimh gach cruinniú de Choiste CC. Laistigh de 5 lá oibre ón dáta ar a gcuireann an Coimisiún an Chomhairle, nó a comhlachtaí ullmhúcháin, ar an eolas, féadfaidh an Chomhairle easaontú a léiriú i gcás an tseasaimh atáthar a mholadh le haghaidh ceann amháin nó níos mó de chinntí aonair CC lena mbaineann.

               Chun cearta an Aontais a chaomhnú agus chun é a sheachaint go nglacfaí cinneadh san Eagraíocht Dhomhanda Chustaim maidir le hábhar nach féidir leis an gComhairle seasamh a ghlacadh ina leith roimh dhul in éag don sprioc-am a thuartar faoi Airteagal 8(2) den Coinbhinsiún ar an gCóras Comhchuibhithe (Coinbhinsiún CC), iarrfaidh an Coimisiún thar ceann an Aontais go gcuirfear an t‑ábhar faoi bhráid Chomhairle EDC agus faoi bhráid Choiste CC le haghaidh athscrúdú de bhun Airteagal 8(3) de Choinbhinsiún CC.

               I gcás ina bhfuil difear substaintiúil idir an seasamh ón Aontas agus an cinneadh a ghlac Coiste CC, déanfaidh an Coimisiún, in am trátha roimh dhul in éag don sprioc-am a thuartar faoi Airteagal 8(2) de Choinbhinsiún CC, déanfaidh sé doiciméad i scríbhinn a tharchur chuig an gComhairle nó chuig a comhlachtaí ullmhúcháin lena leagtar síos an féidir na cinntí i gceist a ghlacadh nó an bhfuil gá ann an cheist a chur faoi bhráid Chomhairle EDC agus faoi bhráid Choiste CC le haghaidh athscrúdú de bhun Airteagal 8(3) de Choinbhinsiún CC. Laistigh de 10 lá oibre ón dáta ar a gcuireann an Coimisiún an Chomhairle, nó a comhlachtaí ullmhúcháin, ar an eolas, féadfaidh an Chomhairle easaontú a léiriú i gcás an tseasaimh atáthar a mholadh le haghaidh ceann amháin nó níos mó de chinntí aonair Choiste CC atá le glacadh san Eagraíocht Dhomhanda Chustaim.

                     (1)

                        Cinneadh 87/369 ón gComhairle an 7 Aibreán 1987 maidir leis an gCoinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí, agus an Prótacal lena ndéantar leasú air, a thabhairt i gcrích (IO L 198, 20.7.1987, lch. 1).

                     (2)

                        Rialachán (CEE) Uimh. 2658/87 ón gComhairle an 23 Iúil 1987 maidir leis an ainmníocht taraife agus staidrimh agus leis an gComhtharaif Chustaim, IO L 256, 7.9.1987, lch. 1.